Slovenská kuchyňa
Slovenská kuchyňa je historicky známa hlavne bravčovým mäsom, jahňacinou, múkou, zemiakmi, kapustou a mliečnymi výrobkami. Jedným zo slovenských národných jedál sú bryndzové halušky, pri ktorých sa na prípravu používa bryndza, údená slanina, zemiaky a múka. Slovenská kuchyňa je ovplyvnená českou, rakúskou aj maďarskou kuchyňou.
Geografické a klimatické podmienky gastronómie
[upraviť | upraviť zdroj]Severoslovenská kuchyňa sa vyvíjala v oblasti s drsnými klimatickými podmienkami, kde aspoň tri mesiace v roku býva intenzívna zima, čo je jeden z dôvodov, prečo je v severoslovenskej kuchyni prevaha údeného mäsa, zemiakov, kyslej kapusty, mliečnych výrobkov, múky a strukovín. Z rovnakých dôvodov býva na Slovensku počas jesene zbieraná kapusta, ktorá sa krája, zmiešava s korením a necháva kvasiť (kyslá kapusta), čím sa z nej stáva veľmi cenný zdroj vitamínu C. Zemiaky zbierané v októbri slúžili ako základná potravina počas zimného obdobia tak ako aj čerstvé alebo kyslé mlieko. Z rýb sa prevažne konzumuje pstruh a iné sladkovodné druhy. Ďalším typickým jedlom je jahňacina a údenárske výrobky. V lesnatých častiach sa konzumuje divina a lesné huby a lesné ovocie. Tradíciu má aj chov včiel a konzumácia včelích produktov. Toto je surovinová základňa gastronómie severných, hornatých častí krajiny.
Na juhu a nížinách je surovinová základňa pestrejšia. Druhy mäsa sú bohatšie o hovädzinu, husacinu, kačacinu a morčacinu. Kapor chovaný v rybníkoch sa preferuje na Vianoce. Kuchynské produkty z múky sú pestré. Domáce cestoviny čerstvé aj sušené boli aj sú dôležitým základom domácej kuchyne. Na juhu je bohatá ponuka ovocia a výrobkov z neho: lekvár, džem, sterilizované a sušené ovocie. V súčasnosti je aj pestrá ponuka zeleniny pestovanej na juhu. Múčniky a cestoviny sa jedia sladké aj slané.
Polievky
[upraviť | upraviť zdroj]Najtradičnejšia polievka na Slovensku je kapustnica. Na kapustovú polievku – kapustnicu sa používa kyslá kapusta, údené mäso, sušené lesné huby, sušené slivky, klobása a trocha múky a kyslej smotany. Medzi ďalšie polievky patrí fazuľová a šošovicová. Ostatné polievky sú typické ako napríklad kuracia alebo hovädzia a gulášová. Na Vianoce je najrozšírenejším štedrovečerným jedlom kapustnica alebo hubová polievka na kyslo.
Príklady polievok:
- kapustnica (polievka z kyslej kapusty)
- fazuľová polievka
- šošovicová polievka
- gulášová polievka[1]
- hubová na kyslo
- hubová so zeleninou
- demikát
- kysliare
- paradajková polievka
- Hovädzí guláš
- Kyslá hubová polievka
- Zeleninová polievka
- Krémová brokolicová polievka
- Držková polievka
Prívarky
[upraviť | upraviť zdroj]Prívarky sú obľúbenou súčasťou slovenskej kuchyne. Dajú sa nazvať zahustenými polievkami. Základom je obyčajne zelenina, hlavne koreňová, varená vo vode a zahustená pridaním múky. Môže obsahovať pretlak, mlieko alebo – na Slovensku obľúbenú – smotanu.
Napríklad:
- tekvicový prívarok[2]
- šošovicový prívarok
- fazuľový prívarok
- karfiolový prívarok
- kapustový prívarok
- zemiakový prívarok
- hrachový prívarok
- špenátový prívarok
Hlavný chod
[upraviť | upraviť zdroj]Pokiaľ ide o hlavný chod je slovenská kuchyňa trochu mastnejšia než napríklad talianska alebo španielska. Veľmi často sa používa na prípravu jedál bravčová masť alebo olej. Jednou zo špecialít, ktorá je typická pre slovenskú kuchyňu, sú halušky. Národným jedlom sú bryndzové halušky, ktoré sa podávajú s bryndzou a kúskami smaženej slaniny. Veľmi chutné a rovnako populárne sú kapustové halušky. Existuje veľa variantov úprav halušiek, pretože slovenská kuchyňa má veľa regionálnych variantov.
Ďalším zástupcom slovenskej kuchyne je guláš, jedlo z cibule, mäsa a ďalších zložiek ako napríklad mleté čierne korenie, mletá paprika, majorán, čerstvá paprika, zemiaky, krupicové halušky, ktoré dodávajú jedlu zvláštnu vôňu. K mnohým druhom jedál sa podáva knedľa, vyrobená z múky a kvasníc alebo zemiakového cesta. Dôležité sú aj prílohové omáčky na báze zeleniny.
- halušky
- bryndzové halušky
- pirohy (napr. bryndzové)
- strapačky
- zlaté halušky
- chľustačky
- liptovské droby – zemiakové jaternice
- široké rezance s tvarohom a slaninou
- zemiakové placky (v regióne Horehronie sa nazývajú haruľa, na Kysuciach polesníky)
- žemľovka
- granatiersky pochod alebo granadír
- kuracie prsia s broskyňou
- ryžový nákyp
- demikát
- lokše
- živánska
- plnená paprika
- huspenina
- fučka – zemiaková kaša
- praženica z hríbov a vajec
- hríby na smotane
- veľkonočná plnka
- domáca údená klobása
- údené výrobky z bravčoviny
- pečené prasiatko (väčšie hostiny)
- sedliacke rebierko
- vyprážaný syr
- cigánska pečienka
- Bryndzové pirohy
- Zemiakové placky
- Lokše
- Údená klobása
- Pečené kačacie stehno s lokšami a červenou kapustou
- Vyprážaný syr
- Terchovské úhrabky (opekané zemiaky s kyslou kapustou, oškvarkami, slaninou a cibuľou)
Múčniky, slané koláče
[upraviť | upraviť zdroj]Pre slovenskú kuchyňu sú typické záviny, kysnuté koláče a buchty, zriedkavejšie bábovka. Medzi typické patrí štrúdľa a žemľovka. Okrem bežného konzumu sa múčniky najviac pečú na Vianoce a Veľkú Noc a to aj viac druhov naraz. V pečení sa často používajú mak, orechy a tvaroh.
- orechovník – orechový závin
- makovník – makový závin
- tvarohovník – tvarohový závin
- štrúdľa – závin, väčšinou jablkový
- parené buchty
- Bratislavské rožky
- bábovka
- Skalický trdelník
- laskonky
- perník
- mačacie oči
- medovníčky
- medvedie labky
- opekance tiež bobaľky (na východe) alebo aj pupáky (Záhorie)
- osie hniezda
- šúľance[3]
- pagáče
- kapustník
- fánky – na Záhorí a Myjave na Troch kráľov
- bryndzové a syrové tyčinky
- Bratislavské rožky
- Skalický trdelník
- Likérový špic, laskonka a vanilkový venček
- Veterníky
- Šúľance s makom
- Pagáč
Šaláty
[upraviť | upraviť zdroj]Na šaláty sa často používa červená alebo biela kapusta. V zimných mesiacoch bývalo zvykom podávať kyslú kapustu k hlavnému jedlu. V súčasnosti sa konzumuje pestrý výber šalátov európskej kuchyne. Hlávkový šalát sa konzumuje aj len obyčajne zaliaty sladkokyslým nálevom, môže byť podávaný aj s cukrom a kyslou kapustou, prípadne posypaný červenou paprikou.
Syry
[upraviť | upraviť zdroj]K tradičným špecialitám v slovenskej kuchyni patrí bryndza, oštiepok, parenica, tvaroh a syrové korbáčiky. Tiež je tradičný ovčí syr.
- Bryndza
- Oštiepok
- Parenica
- Syrové korbáčiky
Nápoje
[upraviť | upraviť zdroj]Medzi typické nápoje patrila žinčica vyrobená z ovčieho mlieka, ktorá sa okrem kyslého mlieka podávala k bryndzovým haluškám. Na Slovensku je pivo rozšíreným nápojom. V regiónoch, kde sa pestuje vinič, je pohárik vína obvykle podávaný k jedlu. Tradične bývalo biele víno populárnejšie ako červené alebo ružové (s výnimkou niektorých regiónov) a sladké vína populárnejšie než suché, ale obidve tieto chute sa ako sa zdá menia. Tokajské víno z Tokaja patrí k najlepším slovenským vínam. K značkovým vínam s tradíciou patria červené vína Račianska frankovka a Skalický rubín. Z destilátov je typickou borovička a slivovica. Za posledných štyridsať rokov sa zaviedla výroba brandy z vína v Malokarpatskej oblasti. „Karpatské brandy“ sa destiluje z odrodového vína Veltlínske zelené a neblenduje sa s inými odrodami. Na Slovensku býva zvykom pri príležitosti pozvania na rodinný obed či večeru alebo večierok priniesť fľašu vína alebo liehoviny.
- Kopaničiarska Slivka a pivá Kelt, Šariš a Smädný Mních
- Slivovica a borovička
- Demänovka
- Pivo Zlatý bažant
- Tokajské víno
- Kofola
- Minerálna voda Budiš
Vianočné menu
[upraviť | upraviť zdroj]- oblátky s medom
- ovocie a orechy
- aperitív, víno
- kapustnica alebo hrachová, príp. rybacia polievka (skôr maďarský zvyk)
- biele víno suché
- vyprážaný kapor alebo filé so zemiakovým šalátom (s cibuľou na sladkokyslo, väčšinou aj s majonézou).
- vianočné drobné zákusky: medovníky, vanilkové rožteky, orechové tyčinky, plnené rožky – obyčajne makom alebo orechmi, medvedie labky a koláč vianočka – pletenec z kysnutého cesta. Niekde aj šuhajdy – domáce čokoládové bonbóny.
- Vianočné oblátky
- Vianočná kapustnica
- Vianočný kapor
- Vianočné koláče – orechové cookies, medovníčky, linecké pečivo, vanilkové rožteky
- Východoslovenské štedrovečerné bobaľky
Chatárske jedlá
[upraviť | upraviť zdroj]Stravovacie návyky Slovákov
[upraviť | upraviť zdroj]Slováci sú podobne ako Česi v stravovaní konzervatívni. Najradšej jedia tradičné slovenské jedlá pri posedení doma s rodinou. Slovenská kuchyňa nie je rovnako ako česká príliš zdravá, preto je na Slovensku tiež vysoký výskyt rakoviny hrubého čreva a kardiovaskulárnych ochorení.
Vegánstvo
[upraviť | upraviť zdroj]V priebehu 21. storočia sa objavili recepty na prípravu tradičných slovenských jedál, ako sú halušky, segedínsky guláš alebo držková polievka pri použití iba rastlinných surovín.[4][5]
Referencie
[upraviť | upraviť zdroj]- ↑ Príprava: http://zena.atlas.sk/sluzby/videotip/varenie/gulasova-polievka-/614564.html Archivované 2014-12-10 na Wayback Machine
- ↑ Tekvicový prívarok recepte – Recidemia http://de.recidemia.com/wiki/Tekvicovy_Privarok Archivované 2018-01-04 na Wayback Machine
- ↑ Šúľance s makom- http://dobruchut.azet.sk/recept/15602/sulance-s-makom/
- ↑ Môže byť slovenská kuchyňa bez mäsa? Otvorte si kuchárku Slovegán. Denník N (N Press), 2019-11-09. Dostupné online [cit. 2025-11-24].
- ↑ Najznámejšia slovenská vegánka pretavila svoj blog do úspešnej kuchárky. Ponúka v nej tradičné recepty. Forbes, 2019-08-08. Dostupné online [cit. 2025-11-24].
Literatúra
[upraviť | upraviť zdroj]- Ján Babilon: Prvá kuchárska kniha, 1870.
- Vojtech Španko a kolektív: Slovenská kuchárka, vydavat. Osveta, Martin, 1977, 4.vydanie 1982.
- František Kotrba: Slovenská kuchařka, Dona, ISBN 80-7322-025-3.
- Anna Demrovská: Dobrá slovenská kuchyňa, Knižné centrum, 2007, ISBN 80-85684-59-4.
- Ľudmila Dullová: Veľká slovenská kuchárka, Ikar, 2007, ISBN 80-7118-783-6.
- Jana Horecká: Najlepšia slovenská kuchyňa, 2007, ISBN 80-8064-300-8.
- Daša Racková: Nová slovenská kuchárka, Ikar, 2007, ISBN 978-80-551-1563-4.
- Zora Mintalová-Zubercová: Všetko okolo stola I., Vydavateľstvo Matice slovenskej, 2009, ISBN 978-80-89208-94-4.
- Zora Mintalová-Zubercová: Všetko okolo stola II., Vydavateľstvo Matice slovenskej, 2010, ISBN 978-80-81150-13-5.
Iné projekty
[upraviť | upraviť zdroj]- Wikiknihy ponúkajú texty a príručky na tému Slovenská kuchyňa
- Commons ponúka multimediálne súbory na tému Slovenská kuchyňa
Zdroj
[upraviť | upraviť zdroj]- Tento článok je čiastočný alebo úplný preklad článkov Slovak cuisine na anglickej Wikipédii (číslo revízie nebolo určené) a Gastronomía de Eslovaquia na španielskej Wikipédii (číslo revízie nebolo určené).